Title: Návrh
Author: Peter
Last saved by: hojer
Company: urad

Predkladacia správa 

Dňa 28. marca 2003 vydala Organizácia spojených národov naliehavú výzvu na poskytnutie humanitárnej pomoci Irackej republike. Zároveň poskytla dostupné informácie o aktuálnej situácii a o jej predpokladanom ďalšom  vývoji v blízkej i vzdialenejšej budúcnosti.
Na pracovnom rokovaní zástupcov  Ministerstva vnútra Slovenskej republiky a Ministerstva zahraničných vecí Slovenskej republiky dňa 17. apríla 2003 bol prijatý záver, že vzhľadom na obdržané informácie a zahranično politické priority je v záujme Slovenskej republiky pozitívne reagovať na výzvu Organizácie spojených národov a podieľať sa na obnove spoločenského a hospodárskeho života v tejto blízkovýchodnej krajine.
Pre najbližšie obdobie je nutné zabezpečiť základné životné podmienky obyvateľstva, bezprostredne postihnutého vojnovým konfliktom. Pomoc by mala spočívať predovšetkým v dodávkach humanitárneho materiálu, zabezpečujúceho v maximálne možnej miere jeho zdravý a bezkonfliktný život do obdobia stabilizácie pomerov v krajine.
V súvislosti s uvedeným zvolal na deň 22. apríla 2003 úrad civilnej ochrany Ministerstva vnútra Slovenskej republiky, ktorý plní funkciu národného kontaktného a koordinačného miesta pre poskytovanie a prijímanie humanitárnej pomoci v Slovenskej republike pracovnú poradu za účasti dotknutých ústredných orgánov štátnej správy.
V súčasnosti nie sú známe  organizačné pokyny zo strany Organizácie spojených národov, z ktorých by bolo jasné, aký bude ďalší postup pri realizácii pomoci. Preto nie je známe ani miesto a spôsob doručenia pomoci, s čím súvisí nemožnosť vyčíslenia dopravných nákladov.
Materiál prešiel skráteným medzirezortným konaním a predkladá sa na rokovanie vlády bez rozporov.